Nicușor Dan, primarul general al Capitalei, a evitat să discute cu candidatul PNL la Primăria Bucureștilor, Sebastian Burduja, în cadrul unei emisiuni. Burduja spune că Dan „nu are argumente sau soluții, doar pretexte”.
„Astăzi am fost cu echipa pe Strada Teiuș, în Sectorul 5 al capitalei. Aici bucureștenii trăiesc în condiții de Ev Mediu. Autorităților nu le-a păsat de ei. Am venit din respect pentru ei. Sunt oameni care plătesc taxe și impozite, sunt bucureșteni cu aceleași drepturi ca cei din cartierele centrale. Cer doar o viață normală pentru ei și copii lor. (…) Îmi povesteau că iau în mașină copiii vecinilor în drum spre școală, pentru că aceștia nu pot merge prin noroaie și bălți”, se arată într-o postare pe Facebook a lui Sebastian Burduja.
„Soluția aici este simplă. O investiție nouă, probabil de câteva milioane de lei, îmnpreună cu voința de a face lucruri, va schimba în bine viața acestor bucureșteni. Trebuie doar să vrei. Pe 14 iunie, după câștigarea alegerilor, voi veni aici pentru a stabili calendarul investiției, clar și asumat”, a adăugat el.
Candidatul PNL spune că l-a întrebat pe Nicușor Dan, în cadrul unei emisiuni tv, când a fost ultima dată pe Strada Teiuș. Sebastian Burduja spune că primarul general a „refuzat” dialogul cu el și că cerea întrebări doar de la moderator.
„În seara aceasta, am avut şi prima ‘dezbatere’ cu Nicuşor Dan, fix pe acest subiect. L-am întrebat în direct la o emisiune televizată când a fost ultima dată pe Strada Teiuş. A refuzat în mod repetat dialogul, prefăcându-se că nu aude și cerând întrebări doar de la moderator. Pentru că nu are argumente sau soluţii, doar pretexte”, se arată în postarea lui Burduja.
În cadrul emisiunii, Budruja l-a întrebat pe Nicușor Dan: „Domnul Nicușor Dan ați fost personal acolo în patru ani de mandat, de câte ori ați fost acolo, la oamenii aceștia care sunt și ei bucureșteni? (…) Cunoașteți, probabil, de pe hârtie, dar vă întreb direct de câte ori ați fost acolo, totuși?”.
„Dacă aveți o întrebare pentru mine. Dacă moderatorul are vreo întrebare pentru mine”, a spus primarul general. Burduja a mai încercat o întrebare către Nicușor Dan, anume de ce nu semnează autorizația de construire la Drumul Cooperativei
„Vă spun eu una, Drumul Cooperativei. Vă rog să ne spuneți de ce nu semnați autorizația de construire. Drumul Cooperativei, aveți toată documentația gata, e stradă de pământ. Dacă nu refuzați din nou dialogul, sigur”, i-a spus Burduja lui Nicușor Dan. „Vă rog. O întrebare? Aștept întrebarea dumneavoastră”, a răspuns în același fel primarul general.